text: वस्‍तु एवं सेवा कर (जीएसटी) के तहत माल अथवा सेवाओं की खरीदा पर कर 50:50 के अनुपात में केंद्र और राज्यों के बीच दो भागों में बांटा जाता है। एक हिस्सा केंद्रीय जीएसटी और दूसरा हिस्सा राज्य जीएसटी के रूप में लिया जाता है। इसके अलावा माल के अंतर-राज्यीय परिवहन अथवा आयात की स्थिति में एकीकृत जीएसटी यानी आईजीएसटी लिया जाता है। इसे केंद्र संग्रहित करता है। विलासिता और अहितकर वस्‍तुओं के मामले में जीएसटी के ऊपर उपकर भी लगाया जाता है।